Englannin kielestä on tehtävä Suomen virallinen kieli suomen, ruotsin ja saamen rinnalle, vaatii Ohjelmistoyrittäjät ry.

– Meillä suomalaisilla ja meidän lapsillamme on valoisa tulevaisuus vain, jos menestymme globaalissa kilpailussa. Avain tähän on kielimuurin murtaminen. Englannin kielestä on tehtävä Suomen virallinen kieli suomen, ruotsin ja saamen rinnalle, Ohjelmistoyrittäjät ry sanoo tiedotteessaan.

Järjestön mukaan englanti on aito maailmankieli eli liike-elämän, tekniikan, tieteen, politiikan, kulttuurin ja internetin kieli.

– Erinomaisen koulujärjestelmämme ansiosta lähes kaikki suomalaiset aikuiset osaavat englantia. Englannin kieli on jo osa suomalaista kulttuuria: televisio, elokuvat, internet ja pelit tuovat englannin jokaisen työikäisen ja nuoren arkeen.

Ohjelmistoyrittäjien mukaan suomalaisten poikkeuksellinen englannin kielen taito takaa meille etulyöntiaseman ja mahdollisuuden kasvuun. Järjestö ehdottaa, että englannin käyttöä virallisena kielenä pilotoitaisiin esimerkiksi Helsingissä, Tampereella ja Oulussa. Virallistaminen toteutettaisiin soveltavan lainsäädännön keinoin ja tehtäisiin kunnille harkinnanvaraiseksi.

Aikatauluksi Ohjelmistoyrittäjät kaavailee Suomen 100-vuotisitsenäisyyspäivää 2017.